1Tokkonno, éh Yérusalém, tokkonno! Pakkasse’i atimmu! Pasangngi pakéyang arajammu! Eh Yérusalém, kota iya mapaccingngé, tau najisi’é dé’na nauttama lalo ri gerbammu.
2Tokkonno polé ri awué, éh Yérusalém, akkeppikengngi awu iya maddeppéé ri alému. Leppessangngi ranté iya siyoéngngi ellommu, éh pabbanuwana Sion iya ritawangngé!
3Makkedai PUWANGNGE lao ri umma’-Na, "Ribalu’ko sibawa paracuma, jaji makkekkuwangngé ripaleppe’ko sibawa paracumato.
4Riyolo laoko ri Maséré sibawa monro kuwaro selaku tau laing. Nainappa Asyur para’ko temmakkéalasang.
5Makkekkuwangngé aga urusak-Ku kuwaé? Natawakko tau Babél-é sibawa makkuwaro bawang. Mennang iya tenre’ékko matempoi sibawa matteru-teru pakatuna-Ka.
6Rimakkuwannanaro muwangakuiwi matu makkedaé Iyya Allataala, na ri wettuéro muwissengngi matu makkedaé iyya ritu mabbicara lao ri iko."
7Temmaka sennanna mitai apolénna suroé; joppai malléttoiwi bulué sibawa tiwi karéba madécéng, karéba asaléwangeng, biritta asalamakeng untu’ Sion; adanna, "Allataalamu Arung!"
8Engkalingai kelli marennunna pengawalna kotaé, gora-gorai mennang massibawa! Nasaba nasibawang mata ulunna mennang mitai PUWANGNGE lisu ri Sion.
9Gora-gorano éh sésa-sésana Yérusalém, saba’ PUWANGNGE saléworiwi umma’-Na sibawa paleppe’i Yérusalém.
10Nappaitangngi akuwasanna PUWANGNGE ri yolona matanna sininna bangsaé. Nanasabbingngi sininna linoé asalamakeng polé ri Allataalata.
11Laono! Salaiwi kota Babél, éh iko iya tiwiéngngi pakkakkassa bolana Allataala! Aja’ mugéssai barang iya najisi’é; pépaccingiwi alému ri wettu dé’napa mujoppa.
12Dé’ mumapperi-peri matu lao, sibawa dé’ napada-pada tau iya lariyé. Saba’ PUWANGNGE pimpikko matu; Allataalana Israélié linrungiko polé ri sininna sulapa’é.
13Makkedai PUWANGNGE, "Sitongenna, mallolongengngi matu atak-Ku; ripojiwi matu sibawa ripakatanré.
14Riyolo maéga tau tasséleng mitai, risolangiwi rupanna angkanna dé’na napada-pada tolinoé.
15Iyakiya makkekkuwangngé maéga bangsa naébbu hérang, mammekkoi sining arungngé nasaba bengngai. Naitai matu sibawa najeppuiwi, iya riyolonaé dé’ mennang naissengngi."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn